Dodecahedron Romanum

Dodecahedron Romanum est res seu instrumentum parvum et cavum, aere vel lapide factum, formamque dodecahedri referens: habet igitur duodecim facies pentagonales quarum quaeque rotundum foramen in medio habet, quod ad interius dodecahedron dat. Diametros autem foraminis non eadem in duodecim faciebus est. Quisque dodecahedri angulus parva bulla instruitur. Dodecahedra Romana putantur saeculo secundo vel tertio post Christum natum fabricata esse.

Ad hoc temporis plura quam centum inventa sunt in regionibus quae ab Anglia ad Hungariam et partem Italiae orientalem extenduntur. Plurima tamen in Francogallia et Germania inventa sunt. Minima quattuor, maxima undecim centimetrorum sunt. Plurima aenea, aliquae tamen lapidea sunt.

Qui esset dodecahedri Romani usus adhuc ignoratur ; nulla mentio ejus apud auctores antiquos invenitur, nulla imago ejus nobis nota est. Sequuntur nonnulli ex quinquaginta fere usibus quos antiquariis placuit  ei tribuere. Dodecahedra Romana possent, inter alia multa, esse: candelabra (cera enim in uno exemplari inventa est) ; tali seu tesserae lusoriae ; instrumenta ad mensuras faciendas ; ad crassitudinem aquae ductuum probandam ; ad aquilas legionum fulciendas. Sunt qui credant usum eorum ad religionem pertinuisse. Quae conjectura inde oritur quod pleraque exemplaria ibi inventa sunt ubi tunc Gallo-Romani seu Celto-Romani floruerunt.

Notae

Bibliographia
 Hill, C. 1994. "Gallo-Roman Dodecahedra: a progress report." The Antiquaries' Journal 74:289–292.

Nexus externi

 Dodecahedra Romana (et unum icosahedron Romanum)
 Interretiale antiquitatum museum. Universitas Newcastle.

Categoria:Res archaeologicae
Categoria:Res occultae
Categoria:Imperium Romanum